《陪子瞻登徐州黄楼》
宋代·释道潜

黄花离披秋日短，使君无事邀僧饭。饭馀软语爇香幽，共坐圆庵不知晚。

烛笼持火报黄昏，使君爱客还留连。前登脩径步超逸，后却从御来联翩。

城头阴阴未上月，城下激激鸣潺湲。渔灯照船沙岸近，贾客夜唱声清圆。

徘徊始转黄楼侧，银箭铜壶知几刻。栏干倚遍惜分携，泣泣芙蓉珠露滴。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。